„Mă gândesc în primul rând să realizăm cât mai mult din ce am propus. Am intrat, după o perioadă de pregătire, de evaluare, cu o admnistraţie care n-a fost întotdeauna reactivă la propunerile pe care le-am făcut. S-a lucrat foarte mult în echipă. Am început acum să livrăm rezultate şi vreau ca până la sfârşitul mandatului să livrăm cât mai multe rezultate. Avem proiecte pe care le vom putea finaliza până la sfârşitul mandatului şi altele care vor fi în curs şi care necesită continuitate. De asta am şi pus în discuţie teme mai mari, dincolo de anumite decizii concrete cu impact imediat asupra aşteptării cetăţenilor, cum a fost pachetul de debirocratizare. Dincolo de aceasta, adminstraţia publică are nevoie de o eficientizare, de o viziune pe termen mediu şi lung, adică pe 2-3 ani, până la 10-15 ani pe dezvoltarea economiei. Avem o creştere economică şi aceasta trebuie consolidată şi de aia nu am ezitat să venim şi cu propuneri care merg dincolo de mandatul nostru. Pentru că tocmai se va lansa o campanie electorală care va trebui să ia în dezbatere adevăratele preocupări ale românilor şi noi considerăm că putem să jucăm şi acest rol, de a face propuneri. Sper să-şi asume cât mai mulţi dintre cei care vor candida la parlamentare aceste idei”, a spus premierul Dacian Cioloş într-un interviu la postul public de televiziune.